b'\n_START_ARTICLE_\nSm\xc3\xa5hjerte\n_START_SECTION_\nKendetegn\n_START_PARAGRAPH_\nSm\xc3\xa5hjerte er en fler\xc3\xa5rig, urteagtig plante med en lav fladed\xc3\xa6kkende v\xc3\xa6kst. Bladene er grundstillede, stilkede og trekoblede med dybt h\xc3\xa5ndsnitdelte sm\xc3\xa5blade. Bladranden er skarpt tandet, og mens oversiden er lysegr\xc3\xb8n, er undersiden lyst bl\xc3\xa5gr\xc3\xb8n. Blomstringen foreg\xc3\xa5r i april-maj, hvor man finder de stilkede blomster siddende op langs et bladl\xc3\xb8st skud. De enkelte blomster er uregelm\xc3\xa6ssige p\xc3\xa5 den m\xc3\xa5de, at de kun er symmetriske i det lodrette plan. B\xc3\xa6gerbladene er ganske sm\xc3\xa5 og spidse, mens kronen er specielt formet: De to yderste kronblade danner en pose, som kurver udad mod spidsen. De to inderste st\xc3\xa5r vinkelret p\xc3\xa5 de to yderste og er sammenvoksede ved spidsen. Kronbladene kan v\xc3\xa6re hvide, lyser\xc3\xb8de eller r\xc3\xb8de. Frugterne er kapsler med flere fr\xc3\xb8._NEWLINE_Rodsystemet best\xc3\xa5r af en krybende jordst\xc3\xa6ngel og tr\xc3\xa6vlede r\xc3\xb8dder._NEWLINE_Den enkelte plante kan blive op til 0,45 m h\xc3\xb8j og 0,60 m bred. Heri er ikke medregnet skud fra underjordiske udl\xc3\xb8bere.\n_START_SECTION_\nHjemsted\n_START_PARAGRAPH_\nSm\xc3\xa5hjerte her sin naturlige udbredelse i de kystn\xc3\xa6re stater langs Stillehavet: British Columbia (Canada), Washington, Oregon og Californien (USA), hvor den findes som skovbundsplante i fugtige skovomr\xc3\xa5der. I de blandede skove p\xc3\xa5 vulkanen Mount St. Helens i Oregon, USA, vokser arten i lysninger, skovbryn og langs veje sammen med bl.a. fjerbregne, gederams, kambregne, almindelig perlekurv, almindelig skumblomst, almindelig skyggeblomst, Anemone deltoidea og Anemone lyallii (arter af anemone), Aquilegia formosa (en art af akeleje), canadisk venush\xc3\xa5r, Disporum hookeri (en art i Gedeblad-familien), dyndpadderok, gr\xc3\xb8n douglasgran, Monotropa uniflora (en art af snylterod), klitfyr, k\xc3\xa6mpethuja, k\xc3\xa6mpe\xc3\xa6delgran, norne, nutkacypres, oregonel, r\xc3\xb8d druemunke, sitkagran, trenervet snerre, Trillium ovatum (en art af treblad), vestamerikansk balsampoppel og vestamerikansk hemlock'